[Video] Mbalula: 'Misdadigers het te veel regte' | Maroela Media
As Fikile Mbalula, minister van polisie, sy sin kan kry, sal misdadigers moet afstand doen van hul regte.
"Een van die goed wat ons in ons land opgemerk het, is dat misdadigers te veel regte het. Na my mening het jy jou regte as 'n landsburger verbeur die oomblik wat jy besluit het om 'n misdadiger te wees wat by kriminele aktiwiteite betrokke is," het Mbalula Dinsdag tydens 'n mediakonferensie gesê, kort nadat hy die jongste misdaadstatistieke in die parlement voorgehou het.
Die minister, wat voorheen ook wenkbroue laat lig het toe hy gesê het die polisie moet misdadigers dwing om hul eie urine te drink, het gesê gemeenskappe kla op 'n daaglikse basis dat misdadigers te maklik vrygelaat word nadat hulle in hegtenis geneem is.
Mbalula het gesê mislukkings in die groter strafregstelsel lei daartoe dat misdadigers "herwin" word terug in gemeenskappe in. "Ek weet ons is 'n grondwetlike land en nie 'n piesangrepubliek nie, maar wat belangrik is, is dat ons misdadigers vasvat met betrekking tot hul misdaadrekords."
Mbalula het gesê daar is 'n persepsie onder Suid-Afrikaners dat die polisie nie hul werk doen nie. Volgens hom sal dié persepsie net verander indien daar op bestuursvlak stabiliteit in die polisie kom en sodra dienslewering by polisiestasies verbeter.
Die pos van nasionale polisiekommissaris is vakant sedert Riah Phiyega in 2015 geskors is. Die posisie van permanente hoof van die Valke is ook vakant. Mbalula het die feit dat die pos vir hoof van die misdaadintelligensie-eenheid ook vakant is betreur, omdat dit hierdie eenheid ook verswak.
Die minister het gesê sy versoek dat die weermag op sekere plekke waar hoë vlakke van misdaad voorkom ontplooi word, word deur die presidensie oorweeg. Volgens Mbalula sal pres. Jacob Zuma die groen lig gee indien die weermag ontplooi sal word.
In Gauteng, Suid-Afrika se digbevolkste provinsie, is 4 101 moorde in die 2016/17 finansiële jaar aangeteken, 'n styging van 6,7%. In KwaZulu-Natal is 4 014 moorde aangeteken ('n styging van 2,2%) en in die Wes-Kaap is die vierde meeste moorde aangeteken – altesaam 3 311, 'n styging van 2,7%.
Fikile Mbalula misdaadstatistiek
Talk is cheep, money buys the Whiskey…
En die stemreg?
noem alle feite
plaas meld hul statistieke van hoeveel baie hoe range daar is wat in kantore sit. 'n brigadier verdien die salaris van vier konstables, so stel konstabels aan ipv bevorderings vir mense wat nie geskik is vir bestuursposte nie.
ek stem saam as jy 'n krimineel is het jy geen regte nie. begin respek kry vir fikile mbalula. dit is hoekom die kriminele dink hulle kan weg kom
Uiteindelik iemand wat dit raaksien!!!! Kriminele is soos diamante in wattatjies toegedraai. Hoog tyd dat hulle soos kriminele behandel word!